SET ปิดเช้ารูด 34 จุด เซ่นแรงขายสินทรัพย์เสี่ยง หลังสงครามรัสเซีย-ยูเครน รุนแรงขึ้น
SET ปิดเช้ารูด 34 จุด รับแรงกดดันวิกฤตรัสเซียและยูเครนที่รุนแรงขึ้น หลังสหรัฐและชาติพันธมิตรในยุโรปเพิ่มมาตการคว่ำบาตร และรัสเซียได้ระงับการส่งออกก๊าซธรรมชาติไปยุโรป ทำให้เกิดแรงขายสินทรัพย์เสี่ยงทั่วโลก
7 มี.ค. 2565

นายณรงค์เดช จันทรไพศาล ผู้ช่วยผู้อำนวยการฝ่ายวิเคราะห์หลักทรัพย์ บล.ไอร่า กล่าวว่า ตลาดหุ้นไทยเช้านี้ปรับตัวลงไปค่อนข้างมาก สอดคล้องกับตลาดหุ้นอื่นในภูมิภาคเอเชีย รับแรงกดดันจาก Sentiment เชิงลบวิกฤตรัสเซียและยูเครน หลังล่าสุด สหรัฐและชาติพันธมิตรในยุโรปกำลังพิจารณาระงับการนำเข้าน้ำมันและก๊าซธรรมชาติจากรัสเซียเพื่อตอบโต้การบุกยูเครน ขณะเดียวกันรัสเซียเองได้ดำเนินการระงับการส่งออกก๊าซธรรมชาติไปยุโรป ซึ่งคิดเป็น 15% ของความต้องการใช้ในยุโรป ทำให้กระทบต่อสินทรัพย์เสี่ยงทั่วโลก เนื่องจากมองว่าอาจเกิดภาวะตึงเครียดมากขึ้นกว่านี้
สำหรับแนวโน้มการลงทุนในช่วงบ่าย นายณรงค์เดช กล่าวว่า ภาพระยะสั่นยังผันผวนอิงทางลง โดยวันนี้ยังต้องจับตาดูการเจรจาระหว่างรัสเซียและยูเครนรอบที่ 3 ให้แนวรับที่ 1,610 จุด และแนวต้านที่ 1,645-1,660 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
PTTEP มูลค่าการซื้อขาย 3,848.21 ล้านบาท ปิดที่ 154.50 บาท เพิ่มขึ้น 4.00 บาท
KBANK มูลค่าการซื้อขาย 3,281.09 ล้านบาท ปิดที่ 155.00 บาท ลดลง 6.00 บาท
PTT มูลค่าการซื้อขาย 2,744.00 ล้านบาท ปิดที่ 38.75 บาท เพิ่มขึ้น 0.25 บาท
SCC มูลค่าการซื้อขาย 2,294.80 ล้านบาท ปิดที่ 373.00 บาท ลดลง 8.00 บาท
BANPU มูลค่าการซื้อขาย 2,024.10 ล้านบาท ปิดที่ 11.80 บาท เพิ่มขึ้น 0.10 บาท